钦定古今图书集成/明伦汇编/官常典/第277卷 > 《与吴兢书》宋·之问
## 钦定古今图书集成/明伦汇编/官常典/第277卷 > 《与吴兢书》宋·之问

拙自谋卫，降黜炎荒，杳寻魑魅之途，远在雕题之国，
悲风摇木，饥鼬宵鸣，毒瘴横天，悲鸢昼落。心凭神理，
实冀生还，关号鬼门，常忧死别，事未瞑目，岂在微身。
先君业粹中和，才兼文武，志道游艺，名动京师，出谷
入朝，事多弘益。虽崇班去己，而阴德被人，清议所尊，
何减骠骑。恐耆旧咸谢，竹帛傥遗，使盛烈湮沈，下情
感痛。自昔逸群之器，旷俗之才，誉虽冠于人伦，禄不
齐于卿士。《南史》之笔，漏美不书；东岱之魂，与名俱灭。
故史迁述许由云：“不遇青云之士，焉足道哉！”惟君侯
礼乐山高，文华海阔，古一千岁，闻圣贤之书；今五百
年，知作者之运。山甫拾遗于中路，时谓得贤；蔡邕挥
翰于词林，谁其不许？往送家状。蒙启：“至公之恩；希果
实言，深抱自私之感。下官久辞荣擢，夙慎祸胎。内无
负于明祇，外冀申于知己。岂谓一人相毁，众口争喧，
遂以虚声，乃加真罪。赖皇明昭宥，腰领赐全，空荷再
生，无阶上答。恃予以松竹之操，期子以金石之坚。幸
无雷同，悬纳谤议。见危不易，是所望焉。”远识古人之
怀，敢申穷鸟之情。如季布之诺，乃重于黄金；延陵之
许，竟悬于宝剑。生负食花之惠，死效结草之诚。刺血
为书，万不抒一。往年恩贷，许惠为看《起居注》《实录》、江
融《别录》，使不错漏国史及高明所撰《唐史春秋》等六
处，并乞逸遗事迹，不翳声尘，代业有光，实在吾子。远
伫来札，以当招魂。秋冬凝寒，惟动履休胜。青简时至，
愿想“穷愁。白云遥来。希访生死。珍重珍重。”